  Виталий Пронин Трос тодэм нянь уг куры, шуо. Мыло-кыдо адямиос нуналлы быдэ лыдӟиськон юртъёсы пырало, выль книга-газетъёсын тодматско. Соослэсь бере уг кылё шаерысьтымы ляб адӟисьёс но адӟисьтэмъёс. Туэысен тросгес луонлыксы кылдӥз удмурт кылын печатлам книгаосты лыдӟыны, кассетаосты кылзыны. Синтэмъёслэн элькун библиотеказылы туэ 50 ар тырмиз. Та дыр ӵоже бадӟым уж лэсьтэмын. Синтэмъёс но ляб адӟисьёс понна удмурт кылъя но шаерез тодонъя нимысьтыз литература кылдытӥзы, 2000-тӥ арысен Брайльлэн шрифтэзъя удмурт алфавит кылдытэмын. Табере синтэмъёс но анай кылынызы лыдӟиськыны быгато. Ижын улӥсьёс сяна, мукет городъёсысь но ёросъёсысь инвалидъёс но библиотекаосы ӵемгес вазиськылыны ӧдъязы.Вотка городысь библиотекае ар куспын 3 сюрс пала лыдӟисьёс пырало, со пӧлысь 350-эз -синтэмъёс. Библиотекаын ужасьёс пӧртэм амалъёсты ужазы кутыны тыршо. Инвалидъёс понна дискъёс вылэ гожтэм книгаос, аудиокассетаос нулло.  Воткаысь 1 номеро библиотекалэн кивалтӥсез Вера Леконцева шуэ, туэ ар куспын 34 книга, 18 аудиокассета, 11 диск вайылӥзы. Соосты вошъязы лыдӟисьёслэн куремзыя.Библиотекае пырасьёсын ужам сяна, доразы пукисьёсын, ветлыны быгатӥсьтэм инвалидъёсын, арлыдо пенсионеръёсын но юн кусып возё. Сыӵеос ог 15 пала люкасько. Библиотекаын ужасьёс соос доры асьсэос ветло. Егитъёс сярысь но уг вунэто, пӧртэм адӟытонъёс, киужъёсъя кружокъёс ортчытъяло. 2009-тӥ арын, «Бадӟым лыдӟонъёс» конкурсэ пыриськыса, грант утӥзы. Со чотын библиотеказэс выльдыны быгатӥзы.Адӟем карымон Можгаысь Н. Байтеряков нимо библиотека но. Инвалидъёсын соос 17-тӥ арзэ тыршо. Ас вакытаз татчы вазиськылӥллям Алнашысь но шуге-леке усемъёс.- Азьвыл аръёсы инвалидъёсын ужазы нимаз специалистъёс, - вера город библиотекаен кивалтӥсь Любовь Гагарина. - Котырес ӝӧк сьӧрын кенешонъёс, пӧртэм конкурсъёс, лыдӟиськон ӝытъёс, шудонъёс ортчытъямы. Улон азьланьтӥське. Библиотекае ветлӥсьёслэсь лыдзэс йылэтон понна компьютерез ужамы кутӥськомы.Инвалидъёслэн лыдзы арысь аре йылэ. Компьютер, телевизор сьӧрын мултэс пукыса, будӥсь нылпиослэн но синъёссы лябӟо. Можгаысь ляб адӟись но синтэм пиналъёс 5 номеро нылпи садэ ветло. Тэшкылиос доры но вуыло библиотекаын ужасьёс. Лыдӟисьёссы пӧлын 50 пала инвалидъёс. Соос понна «Куараё книгаос» сэрег усьтэмын.Синтэмъёслэн элькун библиотеказы кичӧлтэмъя шаерысьтымы библиотекарьёс сюлмаськытӥсь ужпумъёссэс котырес ӝӧк сьӧрын эскеризы. Одӥгез валтӥсь ужзы - лыдӟисьёслэсь лыдзэс йылэтон. Азьвыл аръёсы шаерысьтымы ляб адӟисьёс но синтэмъёс куд-ог ёрос библиотекаосысь гинэ асьсэлы кулэ книга-газет шедьтыны быгатылӥзы, табере югдур тупатскиз, шуыны луоз. Та вакытэ ваньмаз сямен лыдӟиськон юртъёсын Интернет вотэсъёс ужало, нош инвалидъёслы кулэ луись книгаосты но дискъёсты Ижысь пӧртэм ёросъёсы, гуртъёсы вуттозы, вазиськисьёс гинэ мед луозы.Валентина Емельянова. Туспуктӥз Владимир Беломорских.  Теги: Вотка Можга Нылписад  